2. ปัจจัยความเสี่ยงและการบริหารความเสี่ยง

บริษัทให้ความสำคัญของการวิเคราะห์และการบริหารความเสี่ยงทางธุรกิจ
เพื่อสร้างมูลค่าให้กับผู้ถือหุ้นใน ระยะยาวและเพื่อให้เกิดความมั่นใจว่า
บริษัทมีระบบจัดการบริหารความเสี่ยงที่ครอบคลุมทั้งองค์กรอย่างมีประสิทธิผล
ทำให้บริษัทสามารถจัดการและควบคุมความเสี่ยงได้ในระดับที่เหมาะสม
แต่ยังคงมีปัจจัยเสี่ยงในการดำเนินธุรกิจที่ควรพิจารณา ดังนี้

ความเสี่ยงด้านปฏิบัติการ

-   ความเสี่ยงจากการสิ้นสุดใบอนุญาตประกอบกิจการไฟฟ้า

แม้ว่าบริษัทจะได้รับสัมปทานประกอบกิจการไฟฟ้าเป็นระยะเวลา 15 ปี
ซึ่งเป็นอายุสัมปทานสูงสุดตามข้อจำกัดทางกฎหมาย
ต่อมาได้มีการเปลี่ยนแปลงแก้ไขกฎระเบียบในเรื่องการดำเนินธุรกิจพลังงาน
เป็นใบอนุญาตประกอบกิจการพลังงาน ตามประกาศคณะกรรมการกำกับกิจการพลังงาน
เรื่องการกำหนดประเภทและอายุใบอนุญาตการประกอบกิจการพลังงาน พ.ศ. 2551
ของคณะกรรมการกำกับกิจการพลังงาน โดยมีอายุ 15 ปี สิ้นสุด พ.ศ.2567 ทำให้บริษัทไม่มีความ
เสี่ยงของการไม่ได้รับอนุญาตประกอบกิจการไฟฟ้าที่ได้ทำสัญญาซื้อขายไฟฟ้ากับการไฟฟ้าฝ่ายผลิตแห่งประเทศไทย
เป็นระยะเวลา 25 ปี และสัญญาซื้อขายไฟฟ้ากับ บริษัท สหพัฒนาอินเตอร์โฮลดิ้ง จำกัด (มหาชน)
เป็นระยะเวลา 15 ปี

-   ความเสี่ยงในการจัดหาวัตถุดิบ

วัตถุดิบที่สำคัญในขบวนการผลิตของบริษัทประกอบด้วย ก๊าซธรรมชาติ และน้ำดิบ ดังนั้น
เพื่อลดความเสี่ยงในการขาดแคลนวัตถุดิบ บริษัทจึงจัดทำสัญญาระยะยาวกับผู้จำหน่าย
โดยสัญญาซื้อก๊าซธรรมชาติกับบริษัท ปตท. จำกัด (มหาชน) มีระยะเวลา 21 ปี
นับจากวันที่บริษัทได้เริ่มดำเนินการใช้ประโยชน์เพื่อการค้า และสามารถต่ออายุสัญญาได้อีก 4 ปี
สัญญาซื้อขายน้ำดิบระยะยาว 25 ปี กับ บมจ. จัดการและพัฒนาทรัพยากรน้ำภาคตะวันออก
นอกจากนี้ บริษัทยังมี การจัดเตรียมแหล่งน้ำดิบสำรองอีกแหล่งหนึ่ง
ซึ่งเก็บอยู่ในอ่างเก็บน้ำภายในเขตสวนอุตสาหกรรมเครือสหพัฒน์-ศรีราชา จังหวัดชลบุรี
และจัดสร้างบ่อและระบบรับน้ำดิบขนาดความจุ 2,000
ลูกบาศก์เมตรภายในโรงไฟฟ้าเชื่อมโยงเข้ากับระบบผลิตของโรงไฟฟ้า

-   ความผันแปรของราคาวัตถุดิบที่ใช้ในการผลิต

ค่าพลังงานไฟฟ้าในสัญญาซื้อขายไฟฟ้ากับการไฟฟ้าฝ่ายผลิตแห่งประเทศไทย
จะคำนวณตามสูตรอัตราค่าพลังงานไฟฟ้าซึ่งแปรผันตามต้นทุนจริงของราคาก๊าซธรรมชาติ
ทำให้บริษัทได้รับการชดเชยผลกระทบจากการเปลี่ยนแปลงราคาก๊าซธรรมชาติในส่วนของการผลิตไฟฟ้าที่ขายให้การไฟฟ้าฝ่ายผลิตแห่งประเทศไทยทั้งหมด
และค่าพลังงานไฟฟ้าที่เรียกเก็บจาก บมจ.สหพัฒนาอินเตอร์โฮลดิ้ง
จะอ้างอิงกับอัตราค่าไฟฟ้าของการไฟฟ้าส่วนภูมิภาค
ซึ่งมีการปรับเปลี่ยนตามต้นทุนเชื้อเพลิงซึ่งเรียกว่าสูตรปรับอัตราค่าไฟฟ้าอัตโนมัติ (FT) ทุก 4
เดือน แต่อย่างไรก็ดี
การเปลี่ยนแปลงค่าพลังงานไฟฟ้านี้อาจมีผลกระทบกับผลประกอบการของบริษัทได้
หากการปรับขึ้นของอัตราค่าไฟฟ้าอัตโนมัติ
ไม่สอดคล้องกับความแปรผันของราคาก๊าซธรรมชาติที่ปรับตัวสูงขึ้นมาก อย่างไรก็ตาม
บริษัทได้มีการปรับแผนการผลิตให้มีประสิทธิภาพเพิ่มขึ้นเพื่อชดเชยต้นทุนที่เพิ่มสูงขึ้น

-   ความเสี่ยงในการพึ่งพิงผู้ดำเนินการด้านการปฏิบัติการเดินเครื่องและบำรุงรักษาโรงไฟฟ้า

บริษัทได้ทำสัญญาว่าจ้างบริษัท ออปอเรชั่นนอล เอ็นเนอร์ยี่ กรุ๊ป จำกัด
เป็นผู้ดำเนินการปฏิบัติการเดินเครื่องและบำรุงรักษาโรงไฟฟ้า
แต่ความเสี่ยงในการยกเลิกหรือไม่ต่อสัญญานั้นค่อนข้างต่ำ
เนื่องจากทั้งสองบริษัทต่างมีผู้ถือหุ้นร่วมกันคือ บริษัท เอสแอนด์เจ อินเตอร์เนชั่นแนล
เอนเตอร์ไพรส์ จำกัด (มหาชน)
และได้มีการกำหนดดัชนีชี้วัดผลการดำเนินงานเพื่อให้สอดคล้องกับการดำเนินธุรกิจของบริษัท
จึงไม่ส่งผลกระทบต่อการหยุดการผลิต

-   ความเสี่ยงด้านข้อบังคับเกี่ยวกับสิ่งแวดล้อมและความปลอดภัย

บริษัทให้ความสำคัญในการปฏิบัติตามกฎหมายและข้อบังคับเกี่ยวกับผลกระทบสิ่งแวดล้อมและความปลอดภัยอย่างเข้มงวดมาโดยตลอด
และมีหน่วยงานรับผิดชอบติดตาม วิเคราะห์ผล
จัดทำรายงานการติดตามมาตรการลดผลกระทบและติดตามตรวจสอบการจัดการสิ่งแวดล้อม
ให้กับสำนักงานนโยบายและแผนทรัพยากรธรรมชาติและสิ่งแวดล้อม กรมโรงงานอุตสาหกรรม
และสำนักงานอุตสาหกรรม จังหวัดชลบุรีเป็นประจำทุก 6 เดือน
มีการติดตามการเปลี่ยนแปลงกฎหมายและข้อบังคับต่างๆ
ที่เกี่ยวข้องกับผลกระทบต่อสิ่งแวดล้อมและความปลอดภัยอย่างใกล้ชิด
เพื่อให้สามารถกำหนดมาตรการและแผนรองรับได้ทันท่วงที
อีกทั้งได้มีการดำเนินการด้านชุมชนสัมพันธ์ในพื้นที่อย่างต่อเนื่อง
ส่งผลให้บริษัทได้รับเกียรติบัตรผู้ประกอบการที่ปฏิบัติตามเกณฑ์ธรรมาภิบาลสิ่งแวดล้อม ประจำปี
2553
โครงการส่งเสริมธรรมาภิบาลสิ่งแวดล้อมในสถานประกอบการและโครงการอุตสาหกรรมสีเขียว
ระดับ 3 ประจำปี 2555 ของกรมโรงงานอุตสาหกรรม กระทรวงอุตสาหกรรม
จึงกล่าวได้ว่าบริษัทไม่มีความเสี่ยงด้านปัญหาสิ่งแวดล้อมและความปลอดภัยในสถานประกอบการ
ที่อาจเป็นเหตุทำให้การปฏิบัติการของโรงไฟฟ้าของบริษัทต้องหยุดชะงัก
หรืออาจมีเหตุต้องเสียค่าใช้จ่ายในการปรับปรุงคุณภาพของสิ่งแวดล้อมสูงได้ในอนาคต

ความเสี่ยงในการประกอบธุรกิจ

-   ความเสี่ยงจากการบอกเลิกสัญญาซื้อขายไฟฟ้าและไอน้ำ

บริษัทมีลูกค้าหลัก 2 รายได้แก่ การไฟฟ้าฝ่ายผลิตแห่งประเทศไทย และบริษัท
สหพัฒนาอินเตอร์โฮลดิ้ง จำกัด (มหาชน)
แต่จากผลการดำเนินงานและการปรับปรุงผลิตภัณฑ์และบริการอย่างสม่ำเสมอ
รวมทั้งการปฏิบัติตามเงื่อนไขสำคัญต่างๆ ที่ระบุในสัญญาซื้อขายทุกประเภทนับตั้งแต่วันเริ่มต้นซื้อขาย
ทำให้ความเสี่ยงในการถูกบอกเลิกสัญญาซื้อขายจากลูกค้าดังกล่าวจึงอยู่ในเกณฑ์ต่ำ

-   ความเสี่ยงในการถูกปรับลดปริมาณพลังไฟฟ้าตามสัญญาซื้อขายไฟฟ้ากับการไฟฟ้าฝ่ายผลิตแห่งประเทศไทย

บริษัทได้มีการบริหารจัดการความเสี่ยงในกรณีที่อาจถูกปรับลดปริมาณพลังไฟฟ้าตามสัญญาซื้อขายไฟฟ้าหากบริษัทไม่สามารถจ่ายพลังไฟฟ้าได้ตามปริมาณที่กำหนดในสัญญาและไม่สามารถแก้ไขได้ภายในระยะเวลา
18 เดือน โดยได้มีการกำหนดเงื่อนไขในสัญญาการปฏิบัติการและบำรุงรักษากับ บริษัท
ออปอเรชั่นนอล เอ็นเนอร์ยี่ กรุ๊ป จำกัด ให้มีการรับประกันปริมาณ (Capacity)
และเสถียรภาพในการจ่ายไฟฟ้าให้กับการไฟฟ้าฝ่ายผลิตแห่งประเทศไทย
ในช่วงความต้องการใช้ไฟฟ้าสูงสุด (EGAT Peak Period Capacity)
ซึ่งตลอดระยะการดำเนินการที่ผ่านมา
บริษัทสามารถผลิตไฟฟ้าได้อย่างเพียงพอและสามารถรองรับการใช้ไฟฟ้าภายในสวนอุตสาหกรรมเครือสหพัฒน์-ศรีราชาที่เพิ่มขึ้นได้อีก
30 % ของความต้องการ

ความเสี่ยงทางการเงิน

-   ความเสี่ยงจากอัตราแลกเปลี่ยน

การเปลี่ยนแปลงของค่าเงินบาทต่อสกุลเงินดอลลาร์สหรัฐอเมริกานั้น
ส่งผลกระทบต่อรายได้จากค่าพลังไฟฟ้าที่เรียกเก็บจากการไฟฟ้าฝ่ายผลิตแห่งประเทศไทย
เนื่องจากร้อยละ 80
ของอัตราค่าพลังไฟฟ้าจะแปรตามอัตราแลกเปลี่ยนของสกุลเงินดอลลาห์สหรัฐอเมริกา
อย่างไรก็ตามการเปลี่ยนแปลงของอัตราแลกเปลี่ยนทุกๆ 1 บาท
จะส่งผลกระทบต่อการเปลี่ยนแปลงของรายได้ของบริษัทประมาณร้อยละ 0.70
ของรายได้รวมของงบการเงินเฉพาะกิจการ ดังนั้นผลกระทบจากอัตราแลกเปลี่ยนต่อรายได้รวม
จึงอยู่ในเกณฑ์ที่ต่ำ

-   ความเสี่ยงจากอัตราดอกเบี้ย

บริษัทยังคงมีความเสี่ยงจากอัตราดอกเบี้ยจากเงินกู้ยืมระยะยาว แต่อยู่ในเกณฑ์ที่ต่ำ
เนื่องจากอัตราดอกเบี้ยในตลาดเงินมีทิศทางคงตัวและปรับลงเล็กน้อย รวมถึงอัตราดอกเบี้ยของ
เงินกู้ยืมระยะยาวส่วนหนึ่งเป็นอัตราดอกเบี้ยแบบคงที่